Der var stor dramatik ombord, da Stena Jutlandica for to uger siden kolliderede med tankskibet 'Ternvind' ud for indsejlingen til Gøteborg. Siden er færgen blevet nødtørftigt repareret i Sverige for siden at sejle til Odense, hvor de sidste reparationer bliver lavet på FY Yards. - Det er ikke lykkedes værftet at blive færdig i tide, så Stena Line må aflyse morgenafgangen 8.15 fra Frederikshavn. I stedet for bliver første sejlads med Stena Jutlandica fra Götebord klokken 12.15 samme dag, oplyser Carl Mårtensson fra Stena Lines svenske afdeling. - Vi har forsøgt at kontakte alle gæster berørt af Stena Jutlandicas aflysninger. Vi takker for jeres forståelse for situationen. Skulle der være enkelte, som endnu ikke er blevet kontaktet, bedes I kontakte kundeservice snarest for ombookning af billetter på 96 200 200, skriver Stena Line på hjemmesiden.

Referat:
Stena Jutlandica bliver ikke færdig med reparationerne til tiden. Morgenafgangen fra Frederikshavn den 7. august er aflyst.